Нэрымылъагъу дунейм и сурэтхэр
Ткаченкэ Андрей и цIэр зезыхьэ СурэтыщI гъуазджэхэмкIэ музейм мы махуэхэм къыщызэIуахащ Урысейм и СурэтыщIхэм я зэгухьэныгъэм хэт Марченкэ Владимир и IэдакъэщIэкIхэм я гъэлъэгъуэныгъэ. Къыхэгъэщыпхъэщ а Iуэхур абы и ныбжьыр илъэс 60, сурэт щIыным ирилэжьэн зэрыщIидзэрэ илъэс 40 зэрырикъум зэрыхуэгъэпсар.
Музейм и пэшхэм щыплъагъур дызэсэжа сурэт щIыным пэжыжьэт — сюрреализм унэтIыныгъэм тету лажьэ Владимир телъыджэ куэд ди пащхьэ кърелъхьэ. Сурэтхэм къатещыр цIыху щхьэхуэ, удз дахэ е пхъэщхьэмыщхьэ телъыджэ-къым, атIэ философие куу зиIэж, гупсысэ пыухыкIа къэзыIуатэ теплъэгъуэ, уи къэухьыр пфIезышажьэ образщ.
КъБР-м щэнхабзэмкIэ и министрым и къуэдзэ Карчаевэ Iэминат зэIущIэр къыщызэIуихым къыхигъэщащ Марченкэ и IэдакъэщIэкIхэм къызэрымыкIуэу узэратхьэкъур, ар ди республикэм и сурэтыщI нэхъыфIхэм ящыщу къызэрилъытэр.
— Марченкэ Владимир творческэ дунейм зи гъуэгу щыпхызышыж, гупсысэ щхьэхуэ зиIэж зырызхэм ящыщщ. Нэрымылъагъу дунейм и IэдакъэщIэкIхэмкIэ нэIуасэ дахуещI абы, ар дэ дызэмыса, щIэщыгъуэ гуэрщ, — жиIащ Карчаевэм.
КъБР-м и СурэтыщIхэм я зэгухьэныгъэм и тхьэмадэ Темыркъан Геннадий юбилярым ехъуэхъури, гъэлъэгъуэныгъэр икъукIэ гъэщIэгъуэн хъуауэ къызэрилъытэр жиIащ. Апхуэдэуи, абы къызэхуэсахэм яхуиIуэтащ Марченкэ сабийхэми зэрыдэлажьэр, икIи къызэрымыкIуэу къаруушхуэ зэратригъэкIуадэр.
— Нэхъыщхьэращи, абы сабийхэр гъуазджэм и дунейм дрегъэхьэх. Творческэ дуней плъыфабэ зиIэ Марченкэ Владимир иджыри илъэс куэдкIэ и IэдакъэщIэкIхэмкIэ дигъэгуфIэну, ар щылажьэ унэтIыныгъэм къигъэхъуапIэщIэхэр къыщигъуэтыну сохъуэхъу, — жиIащ Темыркъаным.
СурэтыщI Джавадов Аслъэн къыщыпсалъэм къыхигъэщащ и ныбжьэ- гъум и IэдакъэщIэкIхэм защимыгъэнщIу зэреплъыр.
— Владимир езым и бзэ телъыджэ иIэжщ. Ар зэрысурэтыщI гъуэзэджэм хуэдэу икIи цIыху хьэлэмэтщ, ныбжьэгъуфIщ.
Джавадовым и псалъэхэм я кIэухыу Марченкэ Владимир и анэм хуэгъэпсауэ псалъэ гуапэхэр жиIэри, къуэм и гъэлъэгъуэныгъэмкIэ абы ехъуэхъуащ.
Марченкэ а махуэм псалъэ гуапэ хужызыIахэм ящыщщ Ерчэн Исуфи.
Езы Владимир дызэрыщигъэгъуэзамкIэ, и лэжьыгъэхэр гъуазджэм и гъэунэхуэныгъэ унэтIыныгъэу къелъытэ. Абы жеIэ иджыпсту апхуэдэ сурэтхэм я щIэупщIэр мащIэми, къэкIуэну зэманым гъуэгу ягъуэтыну зэрыщыгугъыр. «Дуней зызыужьым сыт щыгъуи щIэ гуэр къелъыхъуэ — мыр гъуазджэм и лъэбакъуэщIэщ», — къыддогуашэ Исуф и гупсысэмкIэ.
Марченкэ Владимир иригъаджэ са-бийхэр зэIущIэм и кIэухым къехъуэхъури, удз гъэгъа IэплIакIуэхэр къратащ.
Щомахуэ Залинэ.
Сурэтхэр Къарей Элинэ трихащ.
